
Európsky parlament,
–	so zreteľom na návrh Komisie pre Európsky parlament a Radu (COM(2025)0639),
–	so zreteľom na článok 294 ods. 2 a článok 207 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C10‑0247/2025),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na predbežnú dohodu schválenú gestorským výborom podľa článku 75 ods. 4 rokovacieho poriadku, a na záväzok zástupcu Rady, vyjadrený v liste z 9. januára 2026, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 60 rokovacieho poriadku,
–	so zreteľom na správu Výboru pre medzinárodný obchod (A10-0254/2025),
1.	prijíma nasledujúcu pozíciu v prvom čítaní[footnoteRef:1]; [1:  	Táto pozícia nahrádza pozmeňujúce návrhy prijaté 16. decembra 2025 (Prijaté texty, P10_TA(2025)0315).] 

2. 	berie na vedomie vyhlásenie Komisie, ktoré je uvedené v prílohe k tomuto uzneseniu a ktoré bude uverejnené v sérii C Úradného vestníka Európskej únie;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
4.	poveruje svoju predsedníčku, aby postúpila túto pozíciu Rade, Komisii a národným parlamentom.







P10_TC1-COD(2025)0322
Pozícia Európskeho parlamentu prijatá v prvom čítaní 10. februára 2026 na účely prijatia nariadenia Európskeho parlamentu a Rady (EÚ) 2026/..., ktorým sa vykonávajú dvojstranné ochranné doložky dohody o partnerstve medzi EÚ a Mercosurom a dočasnej dohody o obchode medzi EÚ a Mercosurom v oblasti poľnohospodárskych výrobkov


(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2026/687.)



PRÍLOHA K LEGISLATÍVNEMU UZNESENIU
Stanovisko Komisie k výrobným normám uplatňovaným na dovážané agropotravinové výrobky a k sanitárnym a rastlinolekárskym opatreniam pri príležitosti prijatia nariadenia (EÚ) 2026/687[footnoteRef:2] [2:  	Ú. v. EÚ L, 2026/687, 19.3.2026, ELI: http://data.europa.eu/eli/reg/2026/687/oj.] 

Vo Vízii pre poľnohospodárstvo a potravinárstvo Komisia oznámila svoje plány na väčšie zosúladenie výrobných noriem, ktoré sa uplatňujú na dovážané výrobky, a to najmä pokiaľ ide o pesticídy a dobré životné podmienky zvierat.
Pokiaľ ide o pesticídy, vízia zahŕňa zásadu, že by nemalo byť možné, aby sa najnebezpečnejšie pesticídy zakázané v EÚ zo zdravotných a environmentálnych dôvodov dostávali späť do EÚ v podobe dovážaných výrobkov, čím sa má zabrániť konkurenčnej nevýhode, ktorej čelia poľnohospodári a agropotravinársky sektor v EÚ, a zároveň reagovať na očakávania spotrebiteľov. V tejto súvislosti začala Komisia 25. novembra 2025 realizovať štúdiu na prípravu posúdenia vplyvu, v ktorom sa zvážia dôsledky tohto prístupu. Na základe jeho výsledkov Komisia vo vhodných prípadoch navrhne zmeny platného právneho rámca. Očakáva sa, že predbežná štúdia bude dokončená do leta 2026 a ďalšie kroky v rámci posúdenia vplyvu budú nasledovať. Hoci existujúce právne predpisy EÚ už chránia spotrebiteľov a zabezpečujú, aby všetky potraviny uvádzané na trh spĺňali naše vysoké zdravotné a bezpečnostné normy, Komisia je naďalej odhodlaná usilovať sa o užšie zosúladenie výrobných noriem, ktoré sa uplatňujú na dovážané výrobky, čím sa zabezpečia rovnaké podmienky pre našich poľnohospodárov a výrobcov a zachová sa ochrana spotrebiteľa.
Komisia medzitým v rámci balíka zjednodušujúcich opatrení v oblasti bezpečnosti potravín zo 16. decembra 2025 navrhla zmeniť súčasné právne predpisy tak, aby sa v prípade látok, ktoré nie sú schválené v Únii a ktoré majú určité obzvlášť nebezpečné vlastnosti, mohli maximálne hladiny rezíduí (MRL) stanoviť na nulu, ak sa to na základe výsledkov posúdenia vplyvu považuje za vhodné.
Pokiaľ ide o dobré životné podmienky zvierat, Komisia 17. decembra 2025 ukončila verejnú konzultáciu o revízii právnych predpisov EÚ v oblasti dobrých životných podmienok niektorých zvierat v poľnohospodárskych podnikoch, ktorá sa týkala aj otázky, či a do akej miery by sa na dovoz zvierat a produktov živočíšneho pôvodu mali uplatňovať rovnocenné normy v oblasti dobrých životných podmienok zvierat. Komisia po posúdení vplyvu predloží príslušné návrhy.
Pokiaľ ide o kontroly dovozu, Komisia 9. decembra 2025 oznámila plány na zintenzívnenie a zlepšenie auditov vykonávaných priamo na mieste vo všetkých tretích krajinách vrátane dovozu potravín pochádzajúcich z krajín Mercosuru. Komisia v nasledujúcich dvoch rokoch, počnúc 1. januárom 2026, zvýši počet svojich auditov súvisiacich s vývozom v krajinách mimo EÚ o 50 %. Komisia takisto zintenzívni monitorovanie nevyhovujúcich komodít a krajín, ktoré porušujú pravidlá, a zodpovedajúcim spôsobom prispôsobí frekvenciu kontrol, ktoré sa ich týkajú. Komisia okrem toho posilní úroveň kontrol v rámci EÚ, konkrétne na hlavných miestach vstupu. V tejto súvislosti bude Komisia vykonávať vyšší počet kontrol v členských štátoch s cieľom zabezpečiť, aby kontroly na hraniciach boli plne v súlade s normami EÚ, pričom členským štátom poskytne podporu pri ich riadnom vykonávaní. Komisia zriadi osobitnú pracovnú skupinu EÚ s cieľom zefektívniť kontroly dovozu, ktorá sa zameria najmä na rezíduá pesticídov, bezpečnosť potravín a krmív a dobré životné podmienky zvierat, a zváži koordinované monitorovacie opatrenia EÚ týkajúce sa dovážaných výrobkov.

